পূর্ব বর্ধমান লোকসভার কেন্দ্রের সাংসদের মন্ত্যবে তুমুল শোরগোল, কী বললেন সাংসদ?

কালনা: বুধবার পূর্বস্থলী ১ নম্বর ব্লক তৃণমূল কংগ্রেসের (Trinamool Congress) ডাকে আয়োজিত বিজয়া সম্মেলনে উপস্থিত ছিলেন বর্ধমান পূর্ব লোকসভা (Burdwan East) কেন্দ্রের সাংসদ ড. শর্মিলা সরকার। ওই সভা শেষে সাংবাদিকদের মুখোমুখি হয়ে তিনি বলেন, “বাম আমলে মানুষ টিকটিকি, গিরগিটি, এমনকি ডিম খেয়ে জীবনযাপন করত। মমতা বন্দ্যোপাধ্যায় মুখ্যমন্ত্রী হওয়ার পর মানুষের আর্থিক উন্নতি হয়েছে।” এই মন্তব্য ঘিরে শুরু হয়েছে প্রবল রাজনৈতিক বিতর্ক।

বামফ্রন্টের বর্ষীয়ান নেতা প্রদীপ সাহা পাল্টা বলেন, “উনার ডাক্তারি লাইসেন্স এখনই বাতিল করা উচিত। মানুষ টিকটিকি বা গিরগিটি খেয়ে বাঁচতে পারে এমন কথা একেবারেই অযৌক্তিক।” তিনি আরও বলেন, বাম আমলে রেশনের মাধ্যমে সাধারণ মানুষের খাদ্যনিরাপত্তা ছিল, যা এখন বহু ক্ষেত্রে প্রশ্নের মুখে।

আরও পড়ুন: কুয়াশার চাদরে ঢাকলো জলপাইগুড়ি, শীতের আমেজ উত্তরবঙ্গে

অন্যদিকে, বিজেপির কালনা এক নম্বর মণ্ডল সভাপতি পার্থপ্রতিম তা বলেন, “তখনও মানুষ কাজ করত, এখনো করে। এসব মন্তব্য উনি পাগলের মতো বলেছেন। ভিনরাজ্যের নেতাদের আহ্বান করার কথা বলছেন, অথচ শুভেন্দু অধিকারীর গাড়িতে পুলিশের সামনে হামলা চালিয়েছিল তৃণমূল।”

ড. শর্মিলা সরকারের মন্তব্যে যেমন বিরোধীরা একজোট হয়ে তৃণমূলের বিরুদ্ধে সরব, তেমনি শাসকদল এই মন্তব্যকে “রাজনৈতিক বাস্তবতার প্রতীকী ইঙ্গিত” বলেই দাবি করছে। তবে তার বক্তব্যে নতুন করে রাজ্য রাজনীতিতে উত্তাপ ছড়িয়েছে।