মালবাজারে বাড়ির উঠোন থেকে BLO-র ঝুলন্ত দেহ উদ্ধার

জলপাইগুড়ি: ডুয়ার্সের মাল ব্লক এলাকায় আত্মঘাতী হলেন বিএল‌ও। এসআইআর আতঙ্কে রাজ্যের বিভিন্ন প্রান্তে মৃত্যুর (SIR West Bengal Died) অভিযোগ উঠেছে। এবার এক বুথ লেভেল অফিসারের (বিএলও) ঝুলন্ত দেহ উদ্ধারকে ঘিরে শোরগোল পড়ল জলপাইগুড়ির (Jalpaiguri) মালবাজারে। বুধবার ভোরে চাঞ্চল্যকর এই ঘটনা ঘটেছে মালব্লকের (Malbazar) রাঙামাটি গ্রাম‌ পঞ্চায়েত নিউ গ্লেনকো চা-বাগান‌ এলাকায়। মৃতের নাম‌ শান্তি মুনি এক্কা। ঘটনায় শোরগোল জলপাইগুড়ি জেলার মালবাজার এলাকায়। খবর পেয়ে ঘটনাস্থলে আসে মালবাজার থানার পুলিশ।

রাজ্যজুড়ে চলছে এসআইআর অর্থাৎ বিশেষ নিবিড় সংশোধন প্রক্রিয়া। নিজেদের অফিসের কাজের পর যা বেশ কঠিন হয়ে দাঁড়িয়েছে সকলের জন্য। এসবের মাঝেই মালবাজারে বাড়ির উঠোন থেকে উদ্ধার হল এক মহিলা বিএলও’র ঝুলন্ত দেহ। জলপাইগুড়ি জেলার মালবাজার থানার রাঙামাটি গ্রাম পঞ্চায়েতের নিউ গ্ল্যাংকো চা বাগান এলাকার বাসিন্দা শান্তিমুনি। পেশায় তিনি অঙ্গনওয়াড়ি কর্মী। রাঙ্গামাটি গ্রাম‌ পঞ্চায়েতের ২০/১০১ নম্বর বুথের বিএলও হিসেবে কর্মরত ছিলেন তিনি। জলপাইগুড়ি জেলা পুলিশ সুপার উমেশ খান্ডবাহালে জানান, মৃতের স্বামীর নাম দেওয়াল এক্কা। তাঁর স্ত্রী শান্তি মুনি এক্কা বাড়ির সামনে একটি ওড়না পেঁচিয়ে গলায় ফাঁসি লাগিয়ে আত্মঘাতী হয়েছেন। আজ ভোর ৫ টা নাগাদ এই ঘটনা ঘটেছে। মৃতদেহটি উদ্ধার করে মালবাজার সুপার স্পেশালিটি হাসপাতালে নিয়ে যাওয়া হয়েছে। মৃত্যু কারণ খতিয়ে দেখতে ঘটনার তদন্ত শুরু করেছে পুলিশ।

আরও পড়ুন:হাতির হানা ঠেকাতে তৈরি ‘কুইক রেসপন্স টিম’!

পরিবারের দাবি এসআইআরের কাজ করতে গিয়ে মানসিকভাবে ভেঙে পড়েছিলেন ওই মহিলা।ওরা হিন্দিভাষী। কাজ করতে অসুবিধা হচ্ছিল। তার পরেও SIR-এর কাজ করতে দেওয়া হয়েছিল। মাঝে মালবাজার ব্লকের যুগ্ম বিডিও-র কাছে গিয়ে এই কাজ থেকে অব্যাহতি চেয়েছিলেন শান্তিমুনি। কিন্তু আধিকারিকরা তা গ্রাহ্য করেননি বলেই পরিবারের দাবি। পরিবারের সদস্যদের সঙ্গে দেখা করতে সকালেই তাঁর বাড়িতে যান আদিবাসী কল্যাণ বিভাগের মন্ত্রী তথা মালবাজার বিধানসভার বিধায়ক বুলু চিক বড়াইক।

অন্য খবর দেখুন